b'\n_START_ARTICLE_\nKaljurotta\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKaljurotta on nimens\xc3\xa4 mukaan kalju. Se on v\xc3\xa4rilt\xc3\xa4\xc3\xa4n vaaleanpunainen, sel\xc3\xa4ss\xc3\xa4 kuitenkin harmaa suojav\xc3\xa4ri ulkonaliikkumista varten ja sen iho on ryppyinen. Sill\xc3\xa4 on talttamaiset etuhampaat, joita se k\xc3\xa4ytt\xc3\xa4\xc3\xa4 kaivamiseen, ja isot etuk\xc3\xa4p\xc3\xa4l\xc3\xa4t. Sen hampaat kasvavat sen suun ulkopuolella; t\xc3\xa4st\xc3\xa4 on hy\xc3\xb6ty\xc3\xa4 kun se kaivaa jopa kilometrien mittaisia tunneleitaan maan alla, sill\xc3\xa4 se laittaa suunsa silloin kiinni joten multaa ja hiekkaa ei tipahtele sen suuhun kun se j\xc3\xa4rsii tiet\xc3\xa4\xc3\xa4n eteenp\xc3\xa4in._NEWLINE_Pituus: 8\xe2\x80\x939,2\xc2\xa0cm H\xc3\xa4nn\xc3\xa4n pituus: 2,8\xe2\x80\x934,4\xc2\xa0cm Paino: 30\xe2\x80\x9380\xc2\xa0g_NEWLINE_Elinik\xc3\xa4: Yli 25 vuotta vankeudessa\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nKaljurotta asustaa maanalaisissa k\xc3\xa4yt\xc3\xa4viss\xc3\xa4\xc3\xa4n puoliaavikolla  ja ruohomailla Afrikan it\xc3\xa4osissa: Etiopian keski- ja etel\xc3\xa4osissa, Somaliassa ja Keniassa.\n_START_SECTION_\nRavinto\n_START_PARAGRAPH_\nKaljurotta k\xc3\xa4ytt\xc3\xa4\xc3\xa4 ravinnokseen mukuloita, juuria ja varsimukuloita.\n_START_SECTION_\nElintavat\n_START_PARAGRAPH_\nKaljurotta on ainoa tunnettu nis\xc3\xa4k\xc3\xa4s, joka on aitososiaalinen kuten muurahaiset, mehil\xc3\xa4iset ja termiitit. Kaljurottayhteis\xc3\xb6ss\xc3\xa4 on 20\xe2\x80\x93300 yksil\xc3\xb6\xc3\xa4, jotka jakautuvat muurahaisyhteis\xc3\xb6n tapaan kolmeen p\xc3\xa4\xc3\xa4kastiin: lis\xc3\xa4\xc3\xa4ntymiskykyiset, ty\xc3\xb6l\xc3\xa4iset ja sotilaat. Yksi ainoa naaras, tavallaan kuningatar, voi synnytt\xc3\xa4\xc3\xa4 kerralla jopa kolmekymment\xc3\xa4 poikasta, jotka kuuluvat eri kasteihin. Pysy\xc3\xa4kseen ainoana "munijana" naaras eritt\xc3\xa4\xc3\xa4 virtsaansa hajua, joka est\xc3\xa4\xc3\xa4 pes\xc3\xa4n muiden naaraiden lis\xc3\xa4\xc3\xa4ntymishormonin tuotannon. Lajin tapa muodostaa yhteis\xc3\xb6j\xc3\xa4 on selitett\xc3\xa4viss\xc3\xa4 sill\xc3\xa4, ett\xc3\xa4 kaljurotta el\xc3\xa4\xc3\xa4 k\xc3\xa4yt\xc3\xa4nn\xc3\xb6llisesti katsoen autiomaaksi katsottavilla seuduilla. Sen ravinnonsaanti on eritt\xc3\xa4in vaikeaa ja el\xc3\xa4minen yhteiskunnassa moninkertaistaa mahdollisuuden l\xc3\xb6yt\xc3\xa4\xc3\xa4 ravintoa, ja lis\xc3\xa4ksi pieninkin l\xc3\xb6ytynyt juurimukula jaetaan tasan kaikkien kesken.'